รัฐขายบุหรี่กำไร7,098 ล้านบาท
โรงงานยาสูบมีกำไรปี 2558 จำนวน 7,098 ล้านบาท ทำให้มีเงินส่งรัฐ 5.19 หมื่นล้านบาท
26 ม.ค. 2559

โรงงานยาสูบมีกำไรปี 2558 จำนวน 7,098 ล้านบาท ทำให้มีเงินส่งรัฐ 5.19 หมื่นล้านบาท
นางสาวดาวน้อย สุทธินิภาพันธ์ ผู้อำนวยการยาสูบ เปิดเผยว่า ผลการดำเนินงานของโรงงานยาสูบปี 2558 มีกำไร 7,098 ล้านบาท สูงกว่าเป้าหมายที่กำหนดไว้ แม้ว่าในปี 2558 จะมีค่าใช้จ่ายส่วนที่เพิ่มขึ้น ได้แก่ เงินกองทุนพัฒนาการกีฬาแห่งชาติ แต่โรงงานยาสูบสามารถลดต้นทุนค่าใช้จ่ายต่ำกว่างบประมาณที่ตั้งไว้ 1,563 ล้านบาท  โดยในปีงบประมาณ 2558 โรงงานยาสูบนำเงินส่งรัฐทั้งสิ้น 5.19 หมื่นล้านบาท ในรูปของกำไรสุทธิและภาษีต่างๆ ทั้งค่าแสตมป์ยาสูบ ภาษีเงินได้จ่ายแทนผู้ประกอบการค้ายาสูบ เงินบำรุงองค์การกระจายเสียงฯ เงินบำรุงกองทุนสนับสนุนการสร้างเสริมสุขภาพ เงินกองทุนพัฒนาการกีฬาแห่งชาติ เป็นต้น
สำหรับแนวทางการดำเนินงานในปี 2559 โรงงานยาสูบจะดำเนินงานตามแผนยุทธศาสตร์และขับเคลื่อนโครงการจัดซื้อจัดจ้างที่สำคัญของโรงงานยาสูบสำหรับจัดหาเครื่องจักรและอุปกรณ์การผลิตบุหรี่ ที่นิคมอุตสาหกรรมโรจนะ จังหวัดพระนครศรีอยุธยา วงเงิน 7,149 ล้านบาท ซึ่งเป็นโครงการนำร่องดำเนินโครงการนำข้อตกลงคุณธรรม (Integrity Pact) มาใช้ในการจัดซื้อ เครื่องจักรของโรงงานยาสูบแห่งใหม่ ทำให้เกิดความโปร่งใส